《罗两峰画鬼趣图》
清代·王嵩高

罗生画手今所无，游戏乃作鬼董狐。希求虚怯堕彼趣，修罗岂与人群殊。

以清净眼烛幽昧，出神通力追形模。你弥游观怛犁御，五百城渚环睢盱。

华鬘象马有威德，蓬裸或被诸天驱。佛云饿鬼三十六，针毛炬口焦皮肤。

亿耳索水那得饮，造十恶业生三途。兴酣泼墨写精怪，青林月黑烟模糊。

髑髅人立相向语，阴风飒飒鸺鹠呼。魌头硕腹厥状丑，伶仃瘦骨撑朽株。

奇鬼搏人面蓝色，勒那绣利招其徒。谁持敝盖插蕉扇，强者颐指弱者趋。

爱河沈溺不知厌，韶颜一瞬鸠槃荼。无常旁瞰吁可畏，譬若灌顶凉醍醐。

罗生写此非玩世，愿离五欲求真吾。贪嗔痴爱皆妄想，神识昏惰空顽躯。

刘龙营财笑抚掌，送人作郡遭揶揄。得钱肯许定伯卖，醉归勿倩黎邱扶。

坡公好说姑忘听，阮瞻持论无乃迂。然犀照水太相逼，铸鼎象物畴能逋。

道子曾摹地狱相，龚开亦有搜山图。荒唐吊诡擅能事，要从恐怖生怡娱。

请君盥手绘大士，慈云香海青莲趺。竹林昼静散花雨，杨枝甘露沾冥途。

一切有情尽回向，群生各得衣中珠。夔魖罔两久潜匿，烟云变灭归须臾。

青天白日大欢喜，辟邪安用悬桃符。

作者简介：（1735—1800）江苏宝应人，字少林，号海山，晚号慕堂。乾隆二十八年进士。历湖北利川、武昌、汉阳、应城等县知县，直隶河间、天津两府同知，官至广西平乐知府。在官尽心狱讼，痛惩豪猾。有《小楼诗集》。